2. ปัจจัยความเสี่ยง

การประกอบธุรกิจของบริษัทฯ และบริษัทย่อยในนามของกลุ่มอาร์เอส บริษัทฯ
ประเมินว่ามีความเสี่ยงที่อาจเกิดขึ้นและอาจมีผลต่อการดำเนินธุรกิจดังนี้

2.1 ความเสี่ยงทางเศรษฐกิจและการเมือง

-   การเปลี่ยนแปลงของภาวะเศรษฐกิจและการเมือง

บริษัทฯ
ประเมินว่าการเปลี่ยนแปลงของภาวะเศรษฐกิจและการเมืองของประเทศส่งผลกระทบต่อการประกอบธุรกิจของบริษัทฯโดยรวม
ทั้งธุรกิจเพลง ธุรกิจโชว์บิซ ธุรกิจภาพยนตร์ และธุรกิจสื่อ ซึ่งความไม่แน่นอนทางเศรษฐกิจ
ความไม่สงบของเหตุการณ์บ้านเมือง
และการเปลี่ยนแปลงอำนาจของรัฐบาลทำให้รูปแบบการดำเนินชีวิต กำลังซื้อ
และการตัดสินใจเลือกซื้อของผู้บริโภคเปลี่ยนแปลงไป

ในส่วนของธุรกิจเพลงซึ่งเป็นธุรกิจหลักของบริษัทนั้นอาจได้รับผลกระทบดังกล่าวเนื่องจากผลิตภัณฑ์เพลงถือเป็นสินค้าเพื่อความบันเทิงและไม่ถือเป็นสินค้าอันเป็นปัจจัยหลักที่มีความจำเป็นต่อการบริโภค
อย่างไรก็ดี
ด้วยอรรถประโยชน์ของสินค้าที่ช่วยให้ความเพลิดเพลินและผ่อนคลายแก่ผู้บริโภคได้ในราคาที่ไม่เป็นภาระและมีความคุ้มค่าของการบริโภค
ทำให้สินค้าเพื่อความบันเทิงยังคงเป็นสินค้าที่ได้รับความนิยมจากผู้บริโภคอย่างต่อเนื่อง

สำหรับธุรกิจสื่อนั้นจะเป็นส่วนที่ได้รับผลกระทบจากการเปลี่ยนแปลงของภาวะเศรษฐกิจและการเมืองค่อนข้างมาก
เนื่องจากภาวะเศรษฐกิจจะส่งผลโดยตรงถึงภาวะการใช้จ่ายของผู้บริโภค
ตลอดจนการดำเนินงานของหน่วยงานต่างๆ
ที่มีการจัดสรรงบประมาณในการใช้จ่ายด้านการโฆษณาประชาสัมพันธ์ผ่านสื่อในรูปแบบต่างๆ
เพื่อให้มีประสิทธิผลต่อการดำเนินธุรกิจด้วย ซึ่งจะทำให้การดำเนินธุรกิจสื่อของบริษัทฯ
จะมีความผันผวนตามภาวะเศรษฐกิจสูง ปัจจุบัน บริษัทฯ ดำเนินธุรกิจสื่อทั้งทางด้านสื่อโทรทัศน์
สื่อวิทยุ และสื่อภายในโมเดิร์นเทรด

2.2 ความเสี่ยงทางอุตสาหกรรม

-   การแพร่กระจายของสินค้าละเมิดลิขสิทธิ์

ปัญหาการแพร่กระจายของสินค้าละเมิดลิขสิทธิ์ เทปผี
ซีดีเถื่อนเป็นปัญหาสำคัญที่บั่นทอนการเติบโตของธุรกิจเพลงมาโดยตลอด
ผู้ผลิตผลงานเพลงไม่สามารถจำหน่ายงานผลิตภัณฑ์ Physical Products (CD,VCD,DVD),
Digital Products (MP3,MP4) หรือ ในรูปแบบของ Mobile Download
ที่มีลิขสิทธิ์ซึ่งจะสร้างรายได้หรือค่าตอบแทนผลงานได้ครบตามปริมาณการบริโภคจริง
โดยการละเมิดลิขสิทธิ์ในรูปแบบของ ไฟล์ Digital Download อย่างผิดลิขสิทธิ์นั้น
สามารถพบเห็นได้อย่างแพร่หลายในอินเตอร์เนท ยกเว้น การบริการประเภทเสียงรอสาย
(Ringback Tone) เนื่องจากการดาวน์โหลดต้องผ่านผู้ให้บริการโทรศัพท์เคลื่อนที่ (Operator)
เท่านั้น ซึ่งปัญหาจากการละเมิดลิขสิทธิ์ดังกล่าวเป็นปัจจัยหนึ่งที่ส่งผลให้รายได้จากการดาวน์โหลด
Digital Content ไม่สะท้อนรายได้ที่แท้จริง

อย่างไรก็ตาม ที่ผ่านมาทุกฝ่ายที่เกี่ยวข้องทั้งภาครัฐ และ ภาคเอกชน ซึ่งได้แก่ ผู้ประกอบการ
เจ้าของผลงาน และศิลปิน ได้ร่วมมือกันผลักดัน
กระตุ้นเชิญชวนให้ผู้บริโภคหันมานิยมเลือกซื้อสินค้าที่มีลิขสิทธิ์ถูกต้อง และ
ลดเลิกสนับสนุนสินค้าละเมิดลิขสิทธิ์ทุกประเภท

โดยในส่วนของบริษัทฯได้ดำเนินการทางการตลาดในการประชาสัมพันธ์ให้ผู้ประกอบธุรกิจที่นำงานลิขสิทธิ์ไปใช้ต้องเคารพต่อสิทธิ์และทำการชำระค่าลิขสิทธิ์เป็นการตอบแทน
รวมถึงกำหนดให้มีนโยบายการบังคับใช้กฎหมายกับผู้กระทำความผิดอย่างจริงจัง
โดยจัดตั้งหน่วยงานที่ดูแล ดำเนินการปราบปรามและเฝ้าระวังผู้ละเมิดในพื้นที่ต่างๆทั่วประเทศ
นอกจากนี้
ได้มีการพัฒนาช่องทางการขายใหม่ๆเพื่อตอบสนองรูปแบบการดำเนินชีวิตของผู้บริโภคที่เปลี่ยนแปลงไป

สำหรับส่วนของภาครัฐได้มีแนวทางการสนับสนุนให้บริษัทฯที่ประกอบธุรกิจจัดเก็บลิขสิทธิ์พัฒนาระบบการจัดเก็บลิขสิทธิ์ให้เป็นรูปธรรมชัดเจน
รวมถึงได้ออกมาตรการในการดำเนินการต่างๆเพื่อรณรงค์ป้องกัน กดดัน
และปราบปรามผู้กระทำความผิดอย่างจริงจัง และเป็นรูปธรรมมากยิ่งขึ้น
ซึ่งจากความร่วมมือกันของหน่วยงานดังกล่าว
บริษัทฯคาดว่าจะส่งผลในการลดการละเมิดลิขสิทธิ์ที่มีผลกระทบต่อการดำเนินธุรกิจอย่างเป็นนัยสำคัญ

-   การเปลี่ยนแปลงพฤติกรรมของผู้บริโภค

การแข่งขันของธุรกิจเพลงเผชิญกับการเปลี่ยนแปลงพฤติกรรมของผู้บริโภคอยู่ 2 เรื่องหลักใหญ่ๆ คือ
เปลี่ยนแปลงจากการซื้อแผ่นเพลงมานิยมการดาวน์โหลดเพลงผ่านระบบ MP3 เพิ่มขึ้นกว่าในปีก่อนๆ
สังเกตได้จากยอดขายของแผ่นเพลง VCD และ DVD ที่ลดลง
ในขณะที่สัดส่วนของการดาวน์โหลดผ่านระบบโทรศัพท์หรือผ่าน website ที่เพิ่มมากขึ้น
และเรื่องที่สองคือทัศนคติของผู้บริโภคที่เห็นว่าการดาวน์โหลดเพลงผ่านช่องทางที่ละเมิดลิขสิทธิ์และไม่เสียค่าใช้จ่ายเป็นเรื่องปกติ
ปัญหาที่เกิดขึ้นนี้ส่งผลให้ยอดรายได้บางส่วนของบริษัทฯ ลดลงกว่าที่ควรจะเป็น บริษัทฯ
ต้องปรับตัวเพื่อรองรับกับการเปลี่ยนแปลงของพฤติกรรมผู้บริโภคนี้
โดยการพัฒนาระบบดิจิตอลและให้ความสนใจกับช่องทางการดาวน์โหลดเพลงอย่างถูกลิขสิทธิ์เพิ่มมากขึ้นเพื่อรักษารายได้ของบริษัทฯ
ให้เติบโตอย่างต่อเนื่อง

โดยตั้งแต่ช่วงกลางปี 2552 เป็นต้นมา ทางบริษัทฯได้มีการเปิดตัวบริการ Super Mao *339
ภายใต้รูปแบบการให้บริการเบอร์เดียวทุกเครือข่าย ซึ่งเป็นการให้บริการแบบเหมาจ่าย
สำหรับลูกค้าที่ต้องการดาวน์โหลด ไม่ว่าจะเป็น เสียงรอสาย ทรูโทน ฟูลซอง และมิวสิกวีดีโอ
ทำให้พฤติกรรมของผู้บริโภคบางส่วนหันกลับมาใช้ บริการดาวน์โหลดเพลงที่มีลิขสิทธิ์ถูกต้องมากขึ้น
เพราะว่ามีความคุ้มค่า และราคาไม่แพง

2.3 ความเสี่ยงในการประกอบธุรกิจ

-   ความเสี่ยงจากการต่ออายุสัญญาสัมปทาน

ปัจจุบันบริษัทฯมีสัญญาสัมปทานอยู่ 3 ประเภท ได้แก่
สัญญาเช่าเวลาออกอากาศกระจายเสียงสถานีวิทยุ สัญญาเช่าเวลาจากสถานีโทรทัศน์ และ
สัญญาเช่าเวลาออกอากาศกระจายเสียงวิทยุเพื่อประกอบรายการวิทยุในห้างโมเดิร์นเทรด
โดยสัมปทานแต่ละประเภทมีอายุสัญญาระหว่าง 1 – 3 ปี
ซึ่งหากบริษัทฯไม่ได้รับการต่ออายุสัญญาเช่าเวลาออกอากาศจะส่งผลกระทบต่อความต่อเนื่องของการออกอากาศรายการและรายได้ของบริษัทฯ
ทั้งนี้
หมายรวมถึงความเสี่ยงจากการเปลี่ยนแปลงเงื่อนไขในสัญญาซึ่งอาจทำให้บริษัทฯได้รับเงื่อนไขที่ด้อยลงไปจากเดิม
นอกจากนี้
การแสวงหาเวลาออกอากาศใหม่เพื่อทดแทนอาจทำให้บริษัทฯสูญเสียประโยชน์จากความต่อเนื่องทางธุรกิจ
และการสร้างความนิยมให้เทียบเคียงกับรายการเดิมได้ หรืออาจทำให้ต้นทุนเพื่อการได้มาสูงขึ้น
อย่างไรก็ดี บริษัทฯ เชื่อว่า จากการที่บริษัทฯ ผลิตผลงานที่มีคุณภาพออกมาอย่างต่อเนื่อง
จนได้รับความนิยม มีฐานผู้ชมและผู้ฟังรายการประจำ
รวมถึงการที่บริษัทฯเป็นผู้ประกอบการรายสำคัญในธุรกิจ
ได้รักษามาตรฐานในการชำระเงินและปฏิบัติตามเงื่อนไขของการจ่ายค่าเช่าเวลาอย่างเคร่งครัด
ตลอดจนมีการสร้างความสัมพันธ์อันดีกับผู้ให้สัมปทานจะทำให้บริษัทฯได้รับความไว้วางใจและสามารถลดความเสี่ยงที่อาจเกิดขึ้นจากการต่ออายุสัญญาเช่าได้

-   ความเสี่ยงจากงานกิจกรรมการตลาดที่ได้มาเป็นครั้งคราว

ในช่วงระยะเวลา 2 – 3 ปีที่ผ่านมานี้ บริษัทฯได้มีการขยายธุรกิจเพิ่มขึ้น
เพื่อมุ่งสู่ความเป็นเครือข่ายความบันเทิง (The Entertainment Network) ครบวงจร
ซึ่งในบางโครงการที่บริษัทฯได้รับมา จำเป็นต้องใช้เงินลงทุนค่อนข้างสูง
จึงอาจมีความเสี่ยงหากไม่สามารถบริหารรายได้ให้เป็นไปตามเป้าหมายที่วางไว้
อาจมีการบอกเลิกสัญญา หรือ เกิดเหตุการณ์ใดๆ ที่ทำให้ไม่สามารถดำเนินการต่อได้ อย่างไรก็ดี
บริษัทฯได้กำหนดกระบวนการในการพิจารณากลั่นกรอง
ประเมินประโยชน์และความคุ้มค่าก่อนการตัดสินใจลงทุน
โดยจัดให้มีการศึกษาความเป็นไปได้ของโครงการ
เมื่อมีการทำสัญญาหรือข้อผูกพันใดๆจะมีผู้เชี่ยวชาญจากหลายฝ่ายที่เกี่ยวข้องเข้าร่วมกันพิจารณาเพื่อความรอบคอบรัดกุม
ตลอดจนกำหนดให้มีการวางแผนและตรียมงานล่วงหน้า มีการขาย Pre-Sales
โดยหาสปอนเซอร์เข้ามาสนับสนุนขณะที่ยังอยู่ในระหว่างกระบวนการผลิตงาน นอกจากนี้
หากเป็นโครงการขนาดใหญ่จะต้องได้รับการอนุมัติเห็นชอบจากคณะกรรมการบริษัทด้วย
เพื่อลดความเสี่ยงอย่างมีนัยสำคัญที่อาจเกิดขึ้นจากการลงทุนดังกล่าว

-   การพึ่งพิงผู้บริหาร

ในอดีตที่ผ่านมาการบริหารงานของกลุ่มอาร์เอสจะอยู่ในรูปแบบของครอบครัวเชษฐโชติศักดิ์
ซึ่งเป็นกลุ่มผู้ถือหุ้นรายใหญ่และเป็นกลุ่มผู้ก่อตั้งกิจการอาร์เอสขึ้น แต่ในระยะหลังๆมานี้
ผู้บริหารที่มีบทบาทสำคัญในการวางแผนและบริหารงานในภาพรวม ได้แก่ นายสุรชัย เชษฐโชติศักดิ์
ซึ่งเป็นหนึ่งในกลุ่มบุคคลผู้ก่อตั้งกิจการมาตั้งแต่ต้น
และในปัจจุบันยังเป็นผู้ถือหุ้นรายใหญ่ของบริษัทฯด้วย

สำหรับการบริหารงานในปัจจุบันนั้น
บริษัทฯได้ปรับเปลี่ยนรูปแบบของการบริหารงานให้เป็นแบบมืออาชีพ (Management as a
Professional) มีผู้บริหารที่มีความเชี่ยวชาญเฉพาะด้านดูแลในแต่ละหน่วยธุรกิจ (Business
Unit) โดยผู้บริหารในแต่ละหน่วยธุรกิจจะมีความรู้ความสามารถ ความชำนาญ
และประสบการณ์เฉพาะด้าน ซึ่งในการบริหารงาน
ผู้บริหารในแต่ละหน่วยธุรกิจจะกำหนดทิศทางและเป้าหมายของการดำเนินงานอย่างชัดเจน
พร้อมทั้งวางแผนงาน และกำหนดกลยุทธ์การบริหารงาน เพื่อให้บรรลุตามเป้าหมายที่วางไว้
ด้วยวิธีการดังกล่าวทำให้ความเสี่ยงจากการพึ่งพิงผู้บริหารเริ่มลดลง

ทั้งนี้ นายสุรชัย เชษฐโชติศักดิ์ ในฐานะของผู้ร่วมก่อตั้งกิจการ ผู้ถือหุ้นรายใหญ่
และผู้ที่มีอำนาจในการบริหารงานของบริษัทฯ
มีเป้าหมายและความมุ่งมั่นที่สร้างและขยายงานเข้าสู่ธุรกิจบันเทิงแขนงอื่นๆ เพื่อให้บริษัทฯ
เติบโตและมีมูลค่ากิจการเพิ่มขึ้นอย่างต่อเนื่องไปในอนาคตและมีความตั้งใจว่าจะยังคงเป็นผู้ถือหุ้นใหญ่ในกิจการต่อไป

-   ความเสี่ยงจากการย้ายค่ายของศิลปินและทีมงานผลิต

ตลอดการดำเนินธุรกิจด้วยระยะเวลานานของกลุ่มอาร์เอส
บริษัทฯและผู้บริหารระดับสูงให้ความสำคัญกับเรื่องการดูแลบุคลากรอย่างสม่ำเสมอ
เนื่องจากบริษัทฯและผู้บริหารระดับสูงตระหนักดีว่าในการดำเนินธุรกิจบันเทิงนั้น
บุคลากรเป็นกำลังสำคัญที่จะผลักดันให้ธุรกิจเติบโตและก้าวหน้าอย่างมั่นคง
การดูแลการเติบโตและผลตอบแทนของศิลปินและทีมงานเป็นเรื่องที่ผู้บริหารได้มีการวางแผนและทบทวนอย่างสม่ำเสมอ
เพื่อให้ทุกคนเกิดความพอใจ และป้องกันไม่ให้บริษัทฯต้องสูญเสียทรัพยากรที่มีคุณค่าไป

สำหรับศิลปินของบริษัทฯนั้น จะได้รับการวางแผนการบริหาร Content ในรูปแบบครบวงจร
ทั้งการออกอัลบั้ม การนำเสนอศิลปินไปเป็น Presenter สินค้า การป้อนงานละคร
หรือการโชว์ตัวตามงานต่างๆ และกิจกรรมที่ก่อให้เกิดรายได้ต่อศิลปินอย่างอื่นอีกมากมาย
รวมถึงการให้ศิลปินมีส่วนร่วมในการดำเนินงานและให้ผลประโยชน์ที่จะได้รับให้มากที่สุด
ทำให้ศิลปินเกิดความรู้สึกมั่นคงและพร้อมที่จะเติบโตและพัฒนาไปกับบริษัทฯ

ด้วยเหตุนี้ บริษัทฯ
มีความเชื่อมั่นว่าจะสามารถบริหารความเสี่ยงดังกล่าวได้อย่างมีประสิทธิภาพและไม่ก่อให้เกิดความเสี่ยงอย่างมีนัยสำคัญต่อการดำเนินธุรกิจ

2.4 ความเสี่ยงกรณีมีผู้ถือหุ้นรายใหญ่มากกว่าร้อยละ 50 

ณ วันที่ 30 ธันวาคม 2553 กลุ่มเชษฐโชติศักดิ์ ถือหุ้นในบริษัทฯ ประมาณร้อยละ 54.43
ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้กลุ่มเชษฐโชติศักดิ์
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุม
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ดี เมื่อพิจารณาจากโครงสร้างจัดการของบริษัทฯ ประกอบด้วยคณะกรรมการบริษัท
คณะกรรมการบริหาร คณะกรรมการตรวจสอบ คณะกรรมการสรรหาและพิจารณาค่าตอบแทน และ
คณะกรรมการบริหารความเสี่ยง จะเห็นได้ว่าบริษัทฯ
มีการวางโครงสร้างการบริหารงานโดยบุคคลที่มีความรู้ความสามารถในการดำเนินธุรกิจและมีการกำหนดขอบเขตอำนาจหน้าที่ของคณะกรรมการชุดต่างๆ
อย่างชัดเจนและโปร่งใส นอกจากนี้ ในกรณีการเข้าทำรายการที่เกี่ยวโยงกับกรรมการ
ผู้ถือหุ้นรายใหญ่และผู้มีอำนาจควบคุมในกิจการ รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการนั้นๆ
ทั้งนี้เพื่อให้เกิดความมั่นใจต่อผู้ถือหุ้นว่าบริษัทฯ จะบริหารงานด้วยความชัดเจนและโปร่งใส